**TAKS bjóðar út reingerð av skrivstovuhølunum á Smyrilsvegi 20, Tórshavn**

Arbeiðið at standa fyri reingerð av nýggju skrivstovuhølunum hjá TAKS á Smyrilsvegi 20 í Tórshavn, verður nú boðið út. Arbeiðið umfatar eisini at passa kantinuna.

**Hølini**

Talan er um samanlagt 1.865 fermetrar. Stovuhædd er 1.179 fermetrar og ovara hædd er 686 fermetrar. Trappuppgongd og trappur ímillum hæddirnar er umfatað av arbeiðinum. Starvsfólkatalið verður umleið 65.

Tekningar av hølunum eru viðheftar í útboðnum, og tey, sum hava áhuga í at geva tilboð, hava møguleika fyri at síggja hølini.

**Reingerðarætlan fyri TAKS á Smyrilsvegi**

Sum høvuðsregla skal tann, ið hevur reingerðina um hendi, sjálv/ur kunna skyna á, hvussu nógvari reingerð tørvur er á dagliga. Hølini skulu vera rein og nosslig.

**Daglig reingerð:**

Kantinuøkið skal ruddast og vaskast hvønn dag, herundir gólv, borð og køksborð. Reingerðarfólkið skiftir lappar, viskustykki og handklæði hvønn dag.

WC-rúmini verða gjørd rein hvønn dag. Vask, kummur og gólv verða vaskað. WC-setrið/lokið skal takast av kummuni javnan og vaskast skal væl ímillum samankomingina á setrinum/lokinum.

Eru slett/plettir á vegginum/hurðini/durastavinum ella fram við vaskinum, har wc-rullan hongur ella aðrastaðni, skal hetta vaskast burtur. Turkast skal javnan eftir el-kontaktini, handtakinum og durastavinum. Speglið verður turkað. Eyka wc-rullur skulu vera tøkar í wc-rúminum. Ansast skal eftir, at hondsápa er við vaskini og at haldarin til pappírs-handklæðini er fyltur. Veitarin veitir alla neyðuga útgerð.

Skriviborð verða turkað. Tað, ið liggur á skriviborðinum, eigur ikki at verða flutt. Um skriviborð ikki eru atkomulig, tí nógv arbeiðstilfar liggur á teimum, verða tey ikki gjørd rein. Avtala kann gerast við starvsfólkið, so hesi skriviborð javnan kunnu gerast rein. Har tvey og tvey skriviborð eru sett saman, skal ansast eftir, at vaskað verður ímillum hesi skriviborð, og hyggjast skal eftir, at alt støv er burtur.

Skriviborð, har ongin situr við í eitt tíðarbil, skulu javnan turkast. Hesi skriviborð verða ofta nýtt av vitjandi, starvsnæmingum, verkætlanarfólki o.ø.

Alt glas má síggja væl turkað út hvønn dag. Fingrar/skoynir/dust mugu ikki síggjast á glashurðum, glasveggjum og øðrum líknandi.

Durur og kundaøkið skal vaskast dagliga, herundir gólv, glas, móttøkudiskur og annað í kundaøkinum.

**Reingerð eina ferð um vikuna:**

Hillar, skáp, vindeygakarmar, hurðar, myndir, lampur, handtøk og annað verður turkað fyri fingramerkir og dust.

Takast skal eftir møblum, tá tørvur er á hesum. Stólasetur og møblar verða turkað javnan fyri dust, eins og øll borð.

Ruskspannir verða tømdar vikuliga.

Gólvini verða dustsogin uml. eina ferð um vikuna, tó serliga útsett øki tvær ferð um vikuna.

Trappur, trappugongd og lyfta verður dustsogin/vaskað eina ferð um vikuna

**Reingerð eina ferð um mánaðin:**

Øll vindeygu og alt glas annars verður turkað, t. d. fyrst í mánaðinum.

**Reingerð eina ferð um árið:**

Høvuðsreingerð eftir avtalu.

**Kantina**

Arbeiði umfatar eisini at passa kantinu í dagtímunum.

Hetta umfatar:

* at kaffi er gjørt kl. 08.00 arbeiðsdagar, og er tøkt allan dagin
* at koppar, tallerkar v.m. í kantinuni leypandi verða vaskað og sett uppá pláss. Starvsfólk skulu sjálvi syrgja fyri, at koppar og annað ikki stendur runt í húsinum.

**Matarskipan**

TAKS fer møguleiga seinni at hava onkra matarskipan til starvsfólkini. Tí skal veitarin eisini geva eitt vegleiðandi boð upp á, hvat ein slík kostar. Arbeiðið umfatar at klárgera og rudda av eina buffet til 50-60 fólk, har maturin kemur uttanifrá. Kostnaðurin skal vera útgreinaður pr. dag, tí møguliga verður bert talan um einstakar dagar í vikuni.

**Annað:**

EDV-tól, ið eru tendrað, mugu ikki sløkkjast. EDV-tól verða ikki gjørd rein, hvørki skíggjar ella knappaborð (hetta skulu starvsfólkini sjálvi gera).

Um vaskað verður eftir arbeiðstíð skal ansast eftir, at øll el-amboð í køkinum eru sløkt, t.d. kaffimaskina, at vindeygu ikki standa opin og at úthurðar eru læstar. Sløkkið eisini lampur, roknimaskinur, radio v.m.

Innkeyp av vaskievni, pappíri, wc-rullum, lappum, viskustykkjum og líknandi skipar veitarin fyri, og kostnaðurin skal vera við í tilboðnum. Innkeypið umfatar eisini dagligu røktina av kantinuni, tvs. innkeyp av kaffi, mjólk og øðrum. Møguleiki skal verða fyri at endurskoða kaffislag og góðsku.

Øll starvsfólk hjá veitaranum skulu undirskriva tagnarlyfti, áðrenn byrjað verður.

Vaskitíðin kann vera í arbeiðstíð og uttanfyri vanliga arbeiðstíð. Her skal tó takast atlit til, at kantinan skal passast í arbeiðstíðini. Vaskifólk ella avloysarar mugu ikki taka óviðkomandi við inn í TAKS, meðan vaskað verður. Um hetta kortini verður ynskt, má avtala gerast um hetta frammanundan.

**Viðgerð av tilboðum**

Tilboðini verða vektað soleiðis, at prísur vektar 80% og týðilig útgreining av tilboði og veitan vektar 20%.

Sáttmálatíðarskeiðið verður 3 ár, men TAKS tilskilar sær rætt at uppsiga sáttmálan, um veitarin ikki yvirheldur sínar skyldur. Arbeiðið byrjar fyrst í september.

Møguleiki skal vera fyri samráðingunum og tillagingum av veitan við tann sum hevur besta tilboðið. TAKS tilskilar sær rættin ikki at taka av nøkrum tilboði.

**Freistir**

|  |  |  |
| --- | --- | --- |
| **Freist** | **Hending** | **Viðmerking** |
| 18. juni | Útbjóðingin verður kunngjørd á Keypsportalinum |  |
| 26. juni | Møguleiki er at avtala tíð at síggja hølini, freistin fyri hetta er 26. juni. | Tíð kann bíleggjast hjá Eyðun Mørkøre, tlf. 352600, teldupost eym@taks.fo |
| 01. juli | Spurningar og svar | Spurningar skulu vera skrivligir og skulu sendast til Eyðun Mørkøre, stjóra á TAKS, á eym@taks.fo. Skjal við svarunum verður lagt á Keypsportalin. |
| 06. juli kl. 16.00 | Tilboð skulu vera inni  | Freistin at lata inn tilboð er 06. juli 2020 kl. 16.00. Tilboð, ið verða móttikin eftir freistina, verða ikki viðgjørd. Tilboð skulu sendast við telduposti til Eyðun Mørkøre, stjóra á TAKS, á eym@taks.fo. |
| 07. juli til 09. juli | Tilboð verða viðgjørd | TAKS skilar sær rætt til at biðja tilboðsgeva koma á fund, áðr­enn endalig støða verður tikin.TAKS skilar sær eisini rætt til ikki at taka av nøkrum av innkomnu tilboðunum. |
| 10. juli | Vinnarin verður kunngjørdur |  |